ОБЯСНИТЕЛЕН МЕМОРАНДУМ

Въз основа на съответния мандат от Съвета[1] Комисията, от името на Европейския съюз, проведе преговори с Република Мозамбик с оглед подновяване на протокола към Споразумението за партньорство в областта на рибарството между Европейския съюз и Република Мозамбик. В резултат на тези преговори на 2 юни 2011 г. беше парафиран нов протокол. Той обхваща период от три години, който започва от приемането на съответното решение на Съвета относно временното прилагане на протокола и след изтичане на сегашния протокол на 31 декември 2011 г.

Тази процедура, засягаща разпределянето между държавите-членки на възможностите за риболов съгласно този протокол, е започната успоредно с процедурите във връзка с решението на Съвета, със съгласието на Европейския парламент, относно сключването на новия протокол и с Регламента на Съвета относно подписването и временното прилагане на горепосочения протокол.

Новият протокол предоставя на корабособствениците от Съюза възможности за риболов в риболовната зона на Мозамбик за 43 кораба с мрежа гъргър и 32 кораба с парагада. В съответствие с Договора следва да се определи методът за разпределяне на възможностите за риболов между държавите-членки.

Комисията се приканва да приеме настоящото предложение и да го представи на Съвета.

2011/0376 (NLE)

Предложение за

РЕГЛАМЕНТ НА СЪВЕТА

относно разпределяне на възможностите за риболов съгласно протокола към Споразумението за партньорство в областта на рибарството между Европейския съюз и Република Мозамбик

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Комисията[2],

като има предвид, че:

1. На 2 юни 2011 г. бе парафиран нов протокол към споразумението за партньорство в областта на рибарството между Европейския съюз и Република Мозамбик, предоставящ на корабите на Съюза възможности за риболов във водите, върху които Мозамбик има суверенитет или юрисдикция по отношение на рибарството,

2. На […] Съветът прие Решение № XXX/2010/ЕС[3] относно подписването и временното прилагане на новия протокол,

3. Следва да се определи методът за разпределяне на възможностите за риболов между държавите-членки за срока на прилагане на протокола,

4. В съответствие с член 10, параграф 1 от Регламент (ЕО) № 1006/2008 от 29 септември 2008 г. относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността[4] Комисията уведомява съответните държави-членки в случай, че възможностите за риболов, предоставени на Съюза в рамките на Споразумение за партньорство в областта на рибарството, не се използват напълно. Липсата на отговор в срока, определен от Съвета, се счита за потвърждение, че корабите на съответната държава-членка няма да използват напълно възможностите си за риболов през дадения период. Необходимо е да се определи такъв краен срок.

5. Тъй като протоколът към Споразумението за партньорство, който е в сила понастоящем, изтича на 31 декември 2011 г., настоящият регламент следва да се прилага от 1 януари 2012 г.

ПРИЕ НАСТОЯЩИЯ РЕГЛАМЕНТ:

Член 1

6. Възможностите за риболов, определени в протокола към Споразумението за партньорство в областта на рибарството между Европейския съюз и Република Мозамбик (по-долу „протоколът“), се разпределят между държавите-членки, както следва:

а) кораби с мрежа гъргър за улов на риба тон

Испания | 22 кораба |

Франция | 20 кораба |

Италия | 1 кораб |

Общо | 43 кораба |

б) кораби с парагада за улов на повърхността

Испания | 16 кораба |

Франция | 8 кораба |

Португалия | 7 кораба |

Обединеното кралство | 1 кораб |

Общо | 32 кораба |

7. Регламент (ЕО) № 1006/2008 се прилага, без да се засягат разпоредбите на Споразумението за партньорство в областта на рибарството и на протокола.

8. Ако заявленията за разрешения за риболов от посочените в параграф 1 държави-членки не изчерпват всички възможности за риболов, определени в протокола, Комисията разглежда заявления за разрешения за риболов от всяка друга държава-членка съгласно член 10 от Регламент (ЕО) № 1006/2008.

9. Срокът, в който държавите-членки трябва да потвърдят, че не използват напълно възможностите за риболов, предоставени в рамките на Споразумението, както е посочено в член 10, параграф 1 от Регламент (ЕО) № 1006/2008, се определя на 10 работни дни от датата, на която Комисията уведоми държавите-членки, че възможностите за риболов не са били изчерпани.

.

Член 2

Настоящият регламент влиза в сила в деня след публикуването му в Официален вестник на Европейския съюз .

Той се прилага от 1 януари 2012 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

[1] Решение №ºxxx/2011 на Съвета от xx.xx.2011 г. — SEC(2010) 1593 окончателен

[2] OВ C […], […] г., стр. […].

[3] ОВ L….

[4] OВ L 286, 29.10.2008 г., стр. 33.